《登岱绝顶放歌》
清代·王以敏

乱山北走如游龙，岱宗屹立东溟东。胚胎元气孕万有，独踞震位鞭群雄。

我来二月雨新霁，喜见突兀凌苍穹。云声涛影接咫尺，呼吸似与神灵通。

天梯万仞不可以径度，朱阑一线悬长虹。峨峨南天门，双阙缥缈中。

秦观日观左右峙，俯视下界青冥濛。摄衣直走太清宫，两袖浩浩来天风。

齐烟飞青吴练白，混茫八极畴能穷。海水一变河一勺，何论凫绎兼龟蒙。

惜哉西山去我远，举首不见扶桑红。手折秦松下山去，半岭星月摇青空。

我闻蓬元仙药寿无极，青天跨鹤何匆匆。笑谢山灵约息壤，誓晞绿发寻崆峒。

作者简介：王以敏，原名以慜，字子捷，号梦湘，武陵人。光绪庚寅进士，改庶吉士，授编修，截取江西知府。有《檗坞诗存》。